CELEX: 32017D0320
Language: lv
Date: 2017-02-21 00:00:00
Title: Padomes Īstenošanas lēmums (ES) 2017/320 (2017. gada 21. februāris), ar ko Francijai atļauj noslēgt nolīgumu ar Šveices Konfederāciju attiecībā uz Bāzeles–Milūzas lidostu, kurš ietver noteikumus, kas paredz atkāpi no Direktīvas 2006/112/EK 5. panta

24.2.2017   
            
            
               LV
            
            
               Eiropas Savienības Oficiālais Vēstnesis
            
            
               L 47/9
            
         PADOMES ĪSTENOŠANAS LĒMUMS (ES) 2017/320
   (2017. gada 21. februāris),
   ar ko Francijai atļauj noslēgt nolīgumu ar Šveices Konfederāciju attiecībā uz Bāzeles–Milūzas lidostu, kurš ietver noteikumus, kas paredz atkāpi no Direktīvas 2006/112/EK 5. panta
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 396. panta 1. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Saskaņā ar Direktīvas 2006/112/EK 5. pantu, kas attiecas uz minētās direktīvas teritoriālo darbības jomu, pievienotās vērtības nodokļa (“PVN”) sistēma parasti ir piemērojama dalībvalsts teritorijā.
            
         
               (2)
            
            
               Ar vēstuli, kas reģistrēta Komisijā 2015. gada 24. septembrī, Francija lūdza atļauju noslēgt nolīgumu ar Šveices Konfederāciju par Bāzeles–Milūzas lidostu (“lidosta”), kurš ietver noteikumus, kas paredz atkāpi no Direktīvas 2006/112/EK.
            
         
               (3)
            
            
               Saskaņā ar Direktīvas 2006/112/EK 396. panta 2. punkta otro daļu Komisija ar 2016. gada 24. oktobra vēstuli informēja pārējās dalībvalstis par Francijas lūgumu. Komisija ar 2016. gada 25. oktobra vēstuli paziņoja Francijai, ka tās rīcībā ir visa informācija, kas vajadzīga lūguma izskatīšanai.
            
         
               (4)
            
            
               Lidosta pilnībā atrodas Savienībā. Taču 1949. gada 4. jūlija Francijas un Šveices konvencija par Bāzeles–Milūzas lidostas būvniecību un darbību Blotzheim komūnā (“konvencija”) paredz īpašu Šveices muitas sektoru norobežotā lidostas zonā, kur Šveices dienestiem būtu atļauts veikt to preču un pasažieru kontroli, kuras ieved / kuri ielido no Šveices un kuras izved / kuri izlido uz Šveici. Konvencijā paredzēts arī starp attiecīgajām valstīm noslēgt atsevišķu nolīgumu inter alia par fiskālajiem noteikumiem, kas reglamentēs minēto sektoru.
            
         
               (5)
            
            
               Attiecībā uz Šveices muitas sektoru ir radušās problēmas, jo īpaši attiecība uz kontroli pār to, kā minētajā sektorā izvietotie uzņēmumi piemēro Savienības PVN noteikumus.
            
         
               (6)
            
            
               Francija un Šveice 2015. gadā vienojās noslēgt starptautisku nolīgumu, saskaņā ar kuru PVN nolūkā Šveices muitas sektors tiktu uzskatīts par Šveices teritoriju. Tā kā tā būtu atkāpe no Direktīvas 2006/112/EK, ir vajadzīga atļauja saskaņā ar minētās direktīvas 396. pantu.
            
         
               (7)
            
            
               Francija nodrošinās, lai šī atkāpe neietekmētu Savienības pašu resursus, ko veido iekasētais PVN,
            
         IR PIEŅĒMUSI ŠO LĒMUMU.
   1. pants
   Ar šo Francijai atļauj noslēgt nolīgumu ar Šveici attiecībā uz Bāzeles–Milūzas lidostu, kas paredz, atkāpjoties no Direktīvas 2006/112/EK, ka lidostā esošo Šveices muitas sektoru, kas izveidots, ievērojot Francijas un Šveices 1949. gada 4. jūlija konvencijas par Bāzeles–Milūzas lidostas būvniecību un darbību Blotzheim komūnā 8. pantu, neuzskata par kādas dalībvalsts teritoriju minētās direktīvas 5. panta nozīmē.
   2. pants
   Šis lēmums ir adresēts Francijas Republikai.
   
      Briselē, 2017. gada 21. februārī
      
         
            Padomes vārdā –
         
         
            priekšsēdētājs
         
         E. SCICLUNA
      
   
   
      (1)  OV L 347, 11.12.2006., 1. lpp.